Klaus Mann
De Klaus Mann, gebuer den 18. November 1906 zu München a gestuerwen den 21. Mee 1949 zu Cannes, war en däitsche Schrëftsteller.

Hie war de Jong vum Thomas Mann. 1925 huet hie seng éischt Kuerzgeschichte publizéiert an Theaterkritike geschriwwen. Hien hat eng konflikträich Relatioun zu sengem Papp an hat mat de Virurteeler géint seng Homosexualitéit ze kämpfen. E puer Joer laang ass hie mat senger grousser Schwëster Erika Mann uechter d'Welt gereest. 1932 huet hien den éischten Deel vu senger Autobiographie geschriwwen. Wéi d'Nazien 1933 un d'Muecht komm sinn, an ëm wéinst senger Mataarbecht am Cabaret Pfeffermühle nogestallt hunn, ass hien op Paräis, duerno op Amsterdam an an d'Schwäiz geflücht. Am November 1934 krut hien déi däitsch Nationalitéit ewechgeholl, an hien huet en tschechoslowakesche Pass ugeholl. 1936 ass hien an d'Vereenegt Staaten emigréiert, wou en zu Princeton an zu New York gelieft huet. 1937 huet en do säi Partner Thomas Quinn Curtiss kennegeléiert. 1943 huet en d'amerikanesch Nationalitéit ugeholl.

Wärend dem Zweete Weltkrich war hie Staff sergeant vun der 5. US-Arméi an Italien, an am Summer 1945 huet hie fir d'Arméizeitung Stars and Stripes Reportagen aus Däitschland geschriwwen.

Dem Klaus Mann säi bekanntste Roman, Mephisto, gouf 1936 zu Amsterdam fir d'éischt publizéiert. Well den Haaptpersonnage liicht als e Portrait vu sengem fréiere Schwoer, dem Schauspiller Gustaf Gründgens, erëmz'erkennen ass, huet dem Gründgens säi Jong nom Krich e Prozess gefouert, fir datt d'Publikatioun vum Roman sollt verbuede ginn a schliisslech gewonnen. Eréischt 1981 ass en a Westdäitschland nees erauskomm (an der DDR konnt een en déi ganzen Zäit kréien).

Säi Roman Der Vulkan ass ee vun de bedeitendsten Exemplaire vun der däischer Exilliteratur wärend der Zäit vum Zweete Weltkrich.

De Klaus Mann ass zu Cannes un enger Iwwerdosis Schloftablette gestuerwen a gouf do um Cimetière du Grand Jas begruewen.

Wierker (Auswiel)
 Der fromme Tanz, 1925
 Anja und Esther, 1925
 Revue zu Vieren, 1927
 Kind dieser Zeit, 1932
 Treffpunkt im Unendlichen, 1932
 Journey into Freedom, 1934
 Symphonie Pathétique, 1935
 Mephisto, 1936
 Der Vulkan, 1939
 The Turning Point, 1942
 André Gide and the Crisis of Modern Thought, 1943

Literatur 
 German Writers in French Exile, 1933–1940, by Martin Mauthner (London: 2007), ISBN 9780853035404

Um Spaweck 

Gebuer 1906
Gestuerwen 1949
Däitsch Auteuren